Sõiduomadustelt on vähemalt GT versioon nii lühemaks, kui pikemaks kulgemiseks kõigiti sobilik. Rooliratas meeldivalt jäme, selle allosas võib aimata kergelt sirget osa. Tänu  eeskujulikule müraisolatsioonile pole peale tuule sahina salongi suurt midagi kuulda. Mootori toimetamist võib tajuda vaid tugevatel kiirendustel. Tänu 2 817millimeetrisele teljevahele on masina stabiilsus ja juhitavus suurepärased, rool kerge ja konkreetne, isegi tuulepuhangud küljelt ei avalda trajektoorile tuntavat mõju. Konkreetse auto kütusekulu saja kilomeetri kohta peaks tehniliste andmete järgi linnasõidul jääma 8,0 ja maanteel 4,4 liitri juurde. Reaalses elus peaks liitrijagu enamaga päris lahedalt hakkama  saama, kui just jalg liig raske pole. Muide, madalama kütusekulu osas ei loodeta vaid juhile - osad kerepaneelid valmistatakse kerguse huvides alumiiniumist, auto aerodünaamiline takistustegur on sedaanil vaid 0,26 ja universaalil 0,27. Mõistagi kasutatakse start-stop süsteemi.